Document ID: 31971L0347

Id-Direttiva tal-Kunsill
tat-12 ta’ Ottubru 1971
dwar l-approssimazzjoni tal-liġijiet ta’ l-Istati Membri li għandhom x’jaqsmu mal-kejl tal-massa standard ta’ kull volum ta’ ħażna ta’ ċereali
(71/347/KEE)
IL-KUNSILL TAL-KOMUNITAJIET EWROPEJ,
Wara li kkunsidra t-Trattat li jistabbilixxi l-Komunità Ekonomika Ewropea, u b’mod partikolari l-Artikolu 100 tiegħu;
Wara li kkunsidra l-proposta mill-Kummissjoni;
Wara li kkunsidra l-Opinjoni tal-Parlament Ewropew [1];
Wara li kkunsidra l-Opinjoni tal-Kumitat Ekonomiku u Soċjali [2];
Billi l-istrumenti u l- metodi wżati fl-Istati Membri sabiex ikejjlu l-piż standard għal kull volum ta’ ħażna ta’ qamħ huma differenti u jaffettwaw b’mod dirett it-tħaddim tas-suq komuni; filwaqt li l-approssimazzjoni tal-liġijiet f’dan il-qasam tiffaċilita n-negozju mhux biss tal-qamħ iżda wkoll ta’ strumenti ta’ kejl;
Billi għal dan il-għan huwa ta’ min wieħed jiddefinixxi karatteristika prinċipali, msemmija il-"Piż standard tal-KEE għal kull volum ta’ ħażna", u jippreskrivi l-ħtiġiet tekniċi li għandhom ikunu sodisfatti mill-istrumenti standard użati sabiex jistabbilixxu dan il-valur ta’ referenza;
Billi strumenti ta’ kejl li l-preċiżjoni tagħhom tkun definita skond dik ta’ strumenti standard u li jkunu għaddew mill-kontrolli li għalihom hemm provdut fid-Direttiva tal-Kunsill tas-26 ta’ Lulju 1971 [3] dwar l-approssimazzjoni tal-liġijiet ta’ l-Istati Membri li għandhom x’jaqsmu mad-dispożizzjonijiet kemm għall-istrumenti tal-kejl kif ukoll għall-metodi ta’ kontroll metroloġiku jagħtu garanziji biżżejjed sabiex jiġġustifikaw l-użu legali tagħhom fl-Istati Membri kollha; filwaqt li dawn l-istrumenti ta’ kejl jistgħu konsegwentement ikunu mpoġġija fis-suq madwar il-Komunità kollha;
Billi huwa neċessarju, f’dak li għandu x’jaqsam ma’ negozju bejn Stati Membri, li jkun projbit il-kejl tal-piż standard għal kull volum ta’ ħażna ta’ qamħ skond id-dispożizzjonijiet u prattiċi varji applikabbli fil-present fil-Komunità; billi l-użu esklussiv u obbligatorju tal-piż standard tal-KEE għal kull volum ta’ ħażna fl-Istati Membri kollha ma jħallix nuqqas ta’ qbil fuq negozju ġewwa l-Komunità dwar dan il-metodu ta’ kejl;
ADOTTA DIN ID-DIRETTIVA:
Artikolu 1
Din id-Direttiva għandha x’taqsam ma’:
(a) id-definizzjoni tal-karatteristika ta’ qamħ imsemmija "masse à l’hectolitre CEE", "EEG natuurgewicht", "EWG-Schüttdichte", "peso ettolitrico CEE" (piż standard tal-KEE għal kull volum ta’ ħażna);
(b) il-ħtiġiet għall-kostruzzjoni u utilizzazzjoni teknika ta’ l-istrument standard ta’ referenza wżat sabiex jistabbilixxi il-piż standard tal-KEE għal kull volum ta’ ħażna;
(ċ) il-kondizzjonijiet li għandhom ikunu sodisfatti mill-istrumenti mħaddma wżati sabiex ikejjlu l-piż standard tal-KEE għal kull volum ta’ ħażna.
Artikolu 2
1. Il-piż standard tal-KEE għal kull volum ta’ ħażna hu r-ratio tal-piż imfisser f’kilogrammi għall-volum imfisser f’ettolitri, kif stabbilit għal kwalunkwe tip ta’ qamħ b’kejl bi strument u skond metodu li jkun f’konformità mad-dispożizzjonijiet ta’ din id-Direttiva.
2. Il-piż standard tal-KEE għal kull volum ta’ ħażna ta’ "referenza" hu l-piż standard tal-KEE għal kull volum ta’ ħażna kif stabbilit b’kejl bi strument standard tal-Komunità jew nazzjonali magħmul u wżat bi qbil mal-Kapitoli I u II ta’ l-Anness I.
3. Il-piż standard tal-KEE għal kull volum ta’ ħażna hu mfisser f’kilogrammi għal kull ettolitru sa żewġ postijiet deċimali.
Artikolu 3
1. L-istrument standard tal-Komunità għandu jkun depożitat għand is-Servizz Metroloġiku tar-Repubblika Federali tal-Ġermanja. Kull għaxar snin ta’ l-inqas, strumenti standard nazzjonali għandhom, f’konformità ma’ l-Anness I, jiġu kontrollati ma’ l-istrument standard tal-Komunità u jkunu aġġustati kif xieraq permezz ta’ strument standard ta’ l-istess tip li jista’ jkun trasportat.
2. Strument standard li jista’ jkun trasportat huwa strument mingħajr miżien iżda, madankollu, jkollu l-istess karatteristiċi bħall-istrumenti standard tal-Komunità u nazzjonali.
Artikolu 4
1. Għall-għanijiet ta’ negozju, it-terminu piż standard tal-KEE għal kull volum ta’ ħażna jista’ jkun użat biss sabiex isemmi karatteristika ta’ qamħ li ġie imkejjel bi strumenti li jikkonformaw mal-ħtiġiet ta’ din id-Direttiva.
2. Għall-għanijiet ta’ negozju tal-qamħ bejn l-Istati Membri, il-karatteristika msemmija piż standard tal-KEE għal kull volum ta’ ħażna tista’ tkun biss il-piż standard tal-KEE għal kull volum ta’ ħażna li hu definit hawn fuq.
Artikolu 5
L-istrumenti ta’ kejl użati għal għanijiet ta’ negozju sabiex jistabbilixxu l-piż standard tal-KEE għal kull volum ta’ ħażna ta’ qamħ għandhom jissodisfaw il-ħtiġiet ta’ l-Anness II.
Għandhom ikunu soġġetti għal approvazzjoni tal-għamla tal-KEE u għal verifika inizjali tal-KEE.
Għandhom ikunu mibnija u wżati bi qbil mal-kondizzjonijiet speċifikati fiċ-ċertifikat ta’ approvazzjoni tal-għamla tal-KEE.
Għandhom juru l-marki u s-simboli tal-KEE.
Artikolu 6
L-ebda Stat Membru ma jista’ jirrifjuta, jipprojbixxi jew jirrestrinġi t-tqegħid fis-suq jew id-dħul fis-servizz ta’ strumenti ta’ kejl użati sabiex jistabbilixxu l-piż standard tal-KEE għal kull volum ta’ ħażna, fejn tali strumenti juru s-simbolu ta’ approvazzjoni tal-għamla tal-KEE u l-marka ta’ verifika inizjali tal-KEE.
Artikolu 7
1. Stati Membri għandhom idaħħlu fis-seħħ il-liġijiet, ir-regolamenti jew id-dispożizzjonijiet amministrattivi meħtieġa sabiex jikkonformaw ma’ din id-Direttiva fi żmien tmintax-il xahar minn- notifika tagħha u għandhom jinfurmaw mill-ewwel lill-Kummissjoni bihom.
2. L-Istati Membri għandhom jiżguraw li t-test tad-dispożizzjonijiet prinċipali ta’ liġi nazzjonali li huma jadottaw fil-qasam kopert b’din id-Direttiva jiġi kkomunikat lill-Kummissjoni.
Artikolu 8
Din id-Direttiva hija ndirizzata lill-Istati Membri.
Magħmula fil-Lussemburgu, fit-12 ta’ Ottubru 1971.

Labels: 1
17
8
18
15